Mútur ( e. bribes ) eru ein birtingarmynd spillingar ( e. corruption ) . Spilling getur tengst löglegri starfsemi , til dæmis þegar verktaki greiðir embættismanni „ fyrirgreiðslufé “ til að tryggja sér verk án útboðs eða án þess að vera með lægsta boð . Spilling getur líka tengst ólöglegri starfsemi eins og þegar embættismanni er greitt fyrir að leita ekki að ólöglegum vímuefnum í farangri eða flutningi . Dæmin hér að ofan eiga við um spillingu og mútur sem valda efnahagslegum skaða : Verk gengur ekki til þess aðila sem getur unnið það með ódýrustum hætti ; eða ólögleg / hættuleg vímuefni eiga greiðari leið til landsins . En það er líka hægt að finna dæmi um að mútur hafi jákvæð áhrif á almannaheill ; saga helfararinnar og seinni heimstyrjaldarinnar er uppfull af slíkum dæmum . En það er vissulega skilgreiningaratriði hvort það teljist mútur þegar almenningur beitir fjárgreiðslum til að komast hjá afleiðingum ólöglegra stjórnvalda eða afleiðingum ólöglegra ákvarðana sem lögleg stjórnvöld kunna að hafa tekið . Mútur eru ein birtingarmynd spillingar . Myndin sýnir skilti í Úganda sem varar við spillingu . Skaðsemi mútugreiðslna Við fyrstu sýn og skoðun mætti ætla að mútur hafi lítil ef nokkur áhrif á efnahagsstarfsemi . Tekjur þess sem mútar lækka sem mútunum nemur en tekjur hins sem mútað er hækka um sömu upphæð . Múturnar hafa þannig ( lítilvæg ) áhrif á tekjuskiptingu en ekki heildartekjur í hagkerfinu . En þegar nánar er að gætt kemur í ljós að málið er ekki svo einfalt . Mútur eru greiddar til að hafa áhrif . Þær eru greiddar til einstaklinga til þess að þeir seilist út fyrir valdssvið sitt eða umboð og breyti rétt teknum ákvörðunum eða taki ákvarðanir sem ekki eru í samræmi við fyrirfram ákveðnar reglur . Vörugjöld og vöruskattar eru lagðir á til að afla ríkissjóði þess ríkis sem gjöldin setur tekna eða til að hafa áhrif á magn og samsetningu framleiðslunnar . Sé starfsfólki í skattheimtu mútað þannig að ekki komi til skattgreiðslu tapast tekjur sem ríkissjóður viðkomandi lands þarf að afla eftir öðrum leiðum . En boltinn stoppar ekki þar því mútuþeginn skekkir samkeppnisstöðu fyrirtækja í framleiðslu þegar sum fyrirtæki njóta ( ólöglegra ) ívilnana en önnur ekki . Fyrirtæki sem ekki beita mútum í rekstri sínum finna fljótt að samkeppnisstaða er skekkt með óeðlilegum hætti . Þau eiga þá tvo kosti : Að beita sömu brögðum og múta starfsfólki skattsins eða að hætta í viðkomandi framleiðslugrein . Sé seinni kosturinn valinn getur komið að því að fyrirtækið sem beitir fyrir sig mútum komist í markaðsaðstöðu sem gerir því kleift að hækka verð til neytenda . Takist fyrirtækinu það er svo komið að mútukostnaðarreikningnum er velt yfir á neytendur . Sé fyrri kosturinn valinn og flest fyrirtæki í „ bransanum “ beiti mútum er leiðin orðin greið fyrir annars konar ólöglega starfsemi , þar á meðal verðsamráð . Allt ber þetta að sama brunni : Reikningurinn fyrir múturnar lendir fyrr eða síðar hjá almennum neytendum eða skattgreiðendum . Reikningur mútugreiðslna lendir fyrr eða síðar hjá almennum neytendum eða skattgreiðendum . Í mörgum löndum , Íslandi þar á meðal , er það refsivert að bera fé á opinbera starfsmenn til að fá fyrirgreiðslu sem ekki yrði veitt af öðrum kosti . Skiptir engu máli hvort viðkomandi opinberu starfsmenn eru innlendir eða erlendir . Þessi lagaákvæði eru byggð á fjárhagslegum rökum . Lög sem banna bandarískum fyrirtækjum að greiða erlendum embættismönnum mútur eru tilkomin í kjölfar þess að Japanir vildu kaupa herflugvélar og leituðu meðal annars til bandarískra framleiðenda ( sjá The True Cost of Global Corruption ) . Væntanlega hefur bandaríska þinginu verið ljóst að mútugreiðslur til japanskra þegna drægju úr ávinningi bandarískra fyrirtækja og launþega af viðskiptunum með herflugvélarnar . Kostnaður vegna spillingar Kannanir og úttektir alþjóðastofnana benda til þess að útgjöld til heilbrigðis - og menntamála í spilltum þjóðfélögum séu minni en í þjóðfélögum þar sem spilling er minni ( sjá UN report : Corruption costs world $3.6 trillion annually - Big Think og The True Cost of Global Corruption ) . Spilling kemur því fram í minni menntun og lakara heilbrigðisástandi þar sem spilling er mikil . Í því felst mikið þjóðhagslegt tap . Nánar tiltekið er það mat sérfræðinga Sameinuðu þjóðanna að kostnaður vegna spillingar , mútugreiðslna þar með talið nemi 3,6 milljörðum bandaríkjadala á ári hverju . Sikiley er þekkt fyrir náttúrufegurð og árþúsunda sögu . En eyjan er líka þekkt fyrir miður skemmtilega starfsemi . Glæpasamtök kennd við mafíuna krefjast gjarnan verndargreiðslu af hálfu verslunareigenda og þeirra sem stunda einhvers konar þjónustu . Sé ekki greitt hljóta þeir sem neita verra af : Verslunarhús brennur , bátar sökkva í höfninni , einstaklingum er veittur líkamlegur skaði ( sjá Corriere.it og Addiopizzo - english ) . Verndargreiðslur eru vissulega eitt form spillingar . En það er mikilvægt að blanda þeim ekki saman við mútur . Mynd frá Palermó á Sikiley . Mútugreiðandi er frjáls af því að greiða múturnar eða ganga frá borði án þess að taka þátt í þeim viðskiptum sem eru háðar mútunum . Sá sem krafinn er um verndargreiðslur er ekki frjáls að því að hætta við „ viðskiptin “ . Ef hann greiðir ekki þá hefur hann verra af . Þetta leiðir hugann að því að sá sem mútar hefur alla jafna einhvers konar valdayfirburði yfir þann sem er mútað þó ekki sé það alveg algilt . En sá sem krafinn er um verndargreiðslu er ávallt valdaminni en sá sem verndargreiðlunnar krefst . Niðurstaða Niðurstaðan er sú að hagfræðileg rök hníga til þess að mútur dragi úr hagvexti og velferð . Löggjafinn tekur undir þessa niðurstöðu og hefur reist lagalegar skorður við mútugreiðslum . Það er til marks um almennt samkomulag um að ávinningur af að berjast gegn spillingu og mútum sé miklu meiri en kostnaður við þá baráttu .